Colyn maak Man Kos: August 2014
Saterdag, 16 Augustus 2014
Suiker - Pak jou vrees vir suiker karamel weg
Krakerig en lekker
Kyk as daar nou 'n ding is wat my die horries gegee het dan was dit as ek die lyn 'n resep raaklees.
"Melt sugar in a pot and caramelise it."
Jissim my hare vlieg sommer orent en ek sien beelde van verkoolde kastrolle en ruik suiker wat brand. Die ding het mos die vuil manier om baie mooi aan te kom en jy staan penregop langs die pot en hou 'n wakende oog op die suiker ... en dan ... die hond blaf en jy kyk op, kyk uit by die deur ... gil op die brak en as jy terugkyk is daar so swartkol in die pot !
Dan is dit maar gooi weg en begin oor. Vanoggend werk ek aan die beplanning van 'n dis wat baie belangrik is vir my en ek soek kraak in die finale produk. 'n Goeie vriend, Sarel, stel voor ek maak 'n neut karamel blok en maal dit fyn. Nouja ... daar sit ek toe ... ek kannie by die karamel verby sluip nie ... die keer sal ek dit moet doen en die ergste is dat ek dit 'n paar keer sal moet doen.
Nouja ek is nie iemand wat myself sommer as 'n puris gaan uitgee nie want ek glo puriste is geneig om tegniese ontwikkeling te strem. Ek spring op Google en begin soek ... en sowaar ... flatervrye karamel is moontlik. En dit is in die mikrogolf oond en dis byna 100% voorspelbaar. So jy kan dit oor en oor doen met dieselfde resultaat.
Lees mooi en dink so bietjie ... en ek is seker skielik gaan daar honderde lekker krakerige happies opgedien word regoor die land. Grondboontjies, neute, bessies, droë vrugte, muesli, biltong, kaiings ... die moontlikhede is legio.
Hierdie is iets waarmee die manne hulle vrouens kan verras. Terwyl sy in die bad is kan jy die aanmekaar klap en sy gaan nie haar oë kan glo nie. Sit chocolate chips in, geglasuurde vrugte ... net wat jou hart begeer.
Al skottelgoed is die een beker, een klein bordjie, een groot bord en jou silikoon matjie of anders kan jy dit maar op 'n bord doen wat goed gespuit is met koekie sprei of op bakpapier.
Een koppie suiker
Hier is die storie ...
1 Koppie suiker en 60ml water in 'n oondvaste maatbeker.
Meng die water en suiker mooi dat jy so slapperige pasta kry.
Sit die beker in die mikrogolf vir 5 minute. Geen roerdery op oppassery nie.
Op 5 minute moet jy kyk ... die vloeistof moet byna die kleur van brandewyn hê. Moenie te donker maak nie want dit verkleur nog verder. As dit te lig is ... gee nog 30 sekondes en kyk weer.
5 minute later
En siedaar ... perfekte suiker karamel sonder die gemors en senuwee ineenstorting.
Ek gooi my neute mooi uit op a silikoon matjie wat in a oondpan lê ... nou giet ek net die karamel oor die neute en los dit om te stol.
1. Daai stroop is geweldig warm ... so moenie dink jy gaan 'n tongtippie toetsie doen nie.
2. Ek laat staan die beker op a groot bord in die mikrogolfoond. Dit help as die suiker dalk so bietjie oorkook.
3. Ek sit 'n omgekeerde klein bordjie bo-op die beker om te keer dat die suiker die hele oond vol spat terwyl die water af kook.
4. Hanteer die beker met a goeie handskoen.
5. Maak seker alles is reg sodat jy dadelik kan giet as jy die beker uit die oond haal.
6. Laat loop die warm water kran sodat jy die beker dadelik onder die warm water kan insit as jy klaar is. Dit maak die skoonmaak sommer kinderspeletjies.
Geplaas deur Colyn Serfontein om 15:04
Maandag, 04 Augustus 2014
Brood - Ham, kaas en mosterd rolletjie
Dis weer Sondagoggend en is lus vir ietsie lekker om te eet maar meer, ek soek ietsie wat indrukwekkend kan wees. Die laaste tyd het ek met baie goed geeksperimenteer en party het maar redelik skeef uitgekom. Maar in die proses het altyd ietsie geleer.
Die rolletjies is nou lekker Man Kos wat vrouens ook van hou en die kinders is mal daaroor.
Ham, kaas en mosterd rolletjie
Hierdie rolletjies is regtig lekker en dis maklik om te maak. Ek en my warm hande en pastei deeg is gladnie lief vir mekaar nie en ek het vrede gemaak daarmee. Toe ontdek ek die wonderlike wêreld van platgerolde brood ... en net daar toe skop my brein in overdrive in ... ek het reeds twee stories oor dit geskryf ...
Bacon Snaxie vir die manne ...
Ham en Kaas Varkies ...
Vandag gaan ek voort op die tema maar ek gaan julle mooi wys hoe ek dit gemaak het sodat jy jou eie verbeelding kan gebruik en wonderlike snaxies optower.
Belangrikste is lekker vars gesny brood te kry ... die spesiale brode in die plastiek sakkies werk baie goed. Ek gaan vandag die volgraan lae GI een gebruik. Ek sny ook nie die korsies af nie want die korsie help dat die vulsel nie uitloop nie.
Ek het 8 van die rolletjies gemaak.
1. Vars gesnyde brood.
3. Gerasperde Cheddar
4. Toebroodjie ham
5. Heel korrel mosterd
6. Eiers - Ek het twee gebruik.
7. Brood krummels
9. Olie, botter of varkvet - Ek het varkvet gebruik.
So het ek dit gesmeer
Begin deur jou snye brood mooi plat te rol met 'n koekroller ... ek het al gesien manne doen dit met 'n wynbottel of rum bottel. Vrouens het glo die koekrollers gevat in die egskeiding.
Reg vir die eier en krummels
Volgende smeer ek so randjie roomkaas om die broodjie ... moenie dit te dun maak nie. Die roomkaas gaan help om die rolletjie bymekaar te hou en sal ook keer dat die ander kaas sommer uitloop as jy die rolletjie braai.
Smeel nou jou mosterd op.
Strooi nou die gerasperd kaas op twee derdes van die broodjie. Moenie te naby die rant plaas nie en moenie dit te dik doen nie.
Dun ham repies
Laaste plaas jy nou die ham op die broodjie ... ok nie meer as twee derdes nie.
Die fotos wys hoe ek dit gedoen het.
Rol nou die broodjie op en let daarop dat jy nie vulsel uitstoot voor die rolletjie nie.
Varkvet in die pan
Kry jou pan nou lekker egalig warm op so medium hitte. Ek het varvet wat ek uitgebraai het met die kaiings makery gebruik maar jy kan 'n mengsel van olie en botter gebruik. Die botter help dat die rolletjie vinniger bruin braai.
Maak nou vir jou twee bakkies reg vir die eier doop en krummels. Dis makliker as die eiers en die krummels in bakkies is waarin die rolletjie mooi in kan pas. Ek het so bietjie speserye in die krummels ingemeng.
As jy pan reg is begin met die dopery. Ek rol die rolletjie in die eier en dan deur die krummels. Plaas die rolletjie in die pan met die naat na onder sodat hy eerste bak.
Omtrent een manuut en dan kan jy hom draai. Ek het a bak met handoek papier in in my oond gesit op 70C en die rolletjies daar ingepak soos hulle uit die pan uit kom.
Dit is heerlik en saam met roer eiers of 'n ommelet het jy 'n lekker ontbyt.
Pasop vir te warm pan
Die rolletjies hou ook goed in die yskas en koud geëet word. Maak vir jou lekker sousie en dis nog beter. Ook lekker vir die kosblikke.
Hier het jy nou a basiese resep wat jy baie maklik kan aanpas om enigeiets te word. Sout, soet of spicy.
Voorgereg, hoofgereg of nagereg.
Ek het dit met pampoen gemaak en in kaneelsuiker gerol op die einde. Heerlik selfs twee dae later.
Moenie bang wees nie ... gaan wyd en as dit nie lekker is nie dan weet jy tenminste wat jy volgende keer nie moet doen nie.
Die belangrike ding is om die vulsel nie te dik te maak nie. As jy dit groter en dikker wil maak moet jy liewer kyk hoe ek die varkies gemaak het.
Vir my is dit 'n lekker vinnige manier om krakerige lekkerny te maak sonder om te stress oor die deeg.